*Κείμενο συμβολής για το Καταστατικό*

*Θόδωρος Τσίκας,*

*μέλος Κεντρικής Επιτροπής Ανασυγκρότησης*

*και μέλος Επιτροπής Καταστατικού*

**ΠΡΟΟΙΜΙΟ ΚΑΤΑΣΤΑΤΙΚΟΥ– ΑΡΧΕΣ ΛΕΙΤΟΥΡΓΙΑΣ**

**1.** Ο ΣΥΡΙΖΑ ΠΡΟΟΔΕΥΤΙΚΗ ΣΥΜΜΑΧΙΑ είναι φορέας που βασίζεται στην πολιτική και προγραμματική ενότητα όσων συμμετέχουν. Είναι πολιτικός οργανισμός που έχει στόχο εκφράσει τα συμφέροντα των πολιτών και της χώρας στο πλαίσιο της κοινότητας των ευρωπαϊκών λαών.

Αριστερές και προοδευτικές δυνάμεις στην Ελλάδα - συνθέτοντας δημιουργικά τις μέχρι τώρα προσπάθειες και τάσεις για ανανέωσή τους - συγκροτούν τον ΣΥΡΙΖΑ ΠΡΟΟΔΕΥΤΙΚΗ ΣΥΜΜΑΧΙΑ, μέσα από Συνέδριο διεύρυνσης και μετασχηματισμού. Αυτός είναι ο σκοπός της πρωτοβουλίας που ανέλαβαν ο ΣΥΡΙΖΑ, η Προοδευτική Συμμαχία, δυνάμεις, Κινήσεις και προσωπικότητες της σύγχρονης, της δημοκρατικής, της ανανεωτικής και της ριζοσπαστικής Αριστεράς, του σοσιαλιστικού και σοσιαλδημοκρατικού χώρου, της πολιτικής οικολογίας και του προοδευτικού Κέντρου.

Η συγκρότηση του πολιτικού φορέα μας στηρίζεται στην αυτοοργάνωση των αριστερών και δημοκρατικών πολιτών και επιχειρεί να συνθέσει οργανικά στη δομή, στη λειτουργία και στη δράση του τις αρχές της δημοκρατίας, της διαφάνειας, της πολυφωνίας και της αποτελεσματικότητας.

**2.** Ο ΣΥΡΙΖΑ ΠΡΟΟΔΕΥΤΙΚΗ ΣΥΜΜΑΧΙΑ έχει τις ρίζες του στην ελληνική παράδοση και Ιστορία, στην παράδοση του εργατικού κινήματος, στους αγώνες της ελληνικής Αριστεράς και των προοδευτικών δυνάμεων σε όλες τις φάσεις και όλες τις συνιστώσες τους.

Αντλεί πείρα για τη δράση του από τον διεθνή χώρο και ιδιαίτερα από τις ευρωπαϊκές προοδευτικές δυνάμεις σε όλες τις εκφράσεις τους, επιδιώκοντας τη σύγκλισή τους μέσα από την αναζήτηση κοινών εναλλακτικών λύσεων στα μεγάλα οικουμενικά και ευρωπαϊκά προβλήματα.

Εμπνέεται από τις εμπειρίες όλων των μεγάλων επαναστάσεων και κινημάτων που είχαν ως στόχο την εθνική και κοινωνική απελευθέρωση, τη δημοκρατία, και των κινημάτων που αρνούνται κάθε είδους καταπίεση.  Η δημοκρατία, η ελευθερία και η ισότητα είναι αδιαπραγμάτευτες αξίες της κοινωνικής, πολιτικής και ατομικής ζωής του ανθρώπου.

Είναι μια σύγχρονη προοδευτική δύναμη που προσβλέπει στην διασφάλιση ίσων ευκαιριών και στην δημιουργική πρωτοβουλία των ανθρώπων. Αγωνίζεται για την κατοχύρωση και την διεύρυνση των ανθρωπίνων δικαιωμάτων, κοινωνικών, συλλογικών και ατομικών, και των δικαιωμάτων των μειονοτήτων.  Είναι αντίθετος στον εθνικισμό, τον ρατσισμό, τον φυλετισμό, την ξενοφοβία, τον σεξισμό. Καταπολεμά κάθε διάκριση λόγω φύλου, φυλετικής ή εθνοτικής καταγωγής, θρησκευτικών πεποιθήσεων, αναπηρίας, ηλικίας ή σεξουαλικού προσανατολισμού.

Οι θεωρητικές επεξεργασίες του έχουν αφετηρία όλες τις νέες ιδέες που εμπλουτίζουν την προοπτική του κοινωνικού μετασχηματισμού και της κοινωνικής απελευθέρωσης. Οι αριστερές και προοδευτικές δυνάμεις συνειδητοποιούν όλο και περισσότερο ότι επιβάλλεται να εκσυγχρονίσουν τα μεθοδολογικά εργαλεία τους, ώστε να καταστήσουν αποτελεσματικότερη τη δράση των ιδεών τους στους πολίτες και την κοινωνία, και ότι πρέπει να ανανεώνουν συνεχώς τα ίδια τα θεωρητικά εργαλεία τους.

**3.** Ο ΣΥΡΙΖΑ ΠΡΟΟΔΕΥΤΙΚΗ ΣΥΜΜΑΧΙΑ στοχεύει σε μια κοινωνία χωρίς εκμετάλλευση και καταπίεση στις παραγωγικές, στις κοινωνικές, στις πολιτικές, στις ιδεολογικές, στις πολιτιστικές και στις προσωπικές σχέσεις των ανθρώπων, στις σχέσεις των φύλων, των φυλών και των εθνών. Μια κοινωνία στην οποία «η ελεύθερη ανάπτυξη του κάθε ανθρώπου είναι προϋπόθεση για την ανάπτυξη όλων». Η προοπτική αυτή δεν αποτελεί «νομοτελειακή» εξέλιξη, αλλά επιδιώκουμε να αποδειχτεί ρεαλιστική μέσα στον αγώνα των δυνάμεων της Αριστεράς και της Προόδου.

Αυτός είναι ένας αδιάκοπος και συντονισμένος αγώνας για πραγματοποίηση βαθιών διαρθρωτικών αλλαγών, τομών και μεταρρυθμίσεων, με σκοπό τον ριζικό μετασχηματισμό του κράτους και των κοινωνικών δομών με την ενεργό συμμετοχή των εργαζομένων και τη συνεχή προώθησή τους στα κέντρα όπου λαμβάνονται οι αποφάσεις. Μια ενιαία διαδικασία προόδου και συνολικής αγωνιστικής αντιμετώπισης των αλληλεξαρτημένων εθνικών, οικονομικών, κοινωνικών, πολιτικών, περιβαλλοντικών και πολιτιστικών προβλημάτων της χώρας.

Ο συνδυασμός της αντιπροσωπευτικής, κοινοβουλευτικής, και της άμεσης, συμμετοχικής, δημοκρατίας, καθώς και της πολιτικής, οικονομικής και κοινωνικής δημοκρατίας αποτελεί συστατικό στοιχείο του κοινωνικού μετασχηματισμού. Άμεσο πολιτικό καθήκον μας είναι ο αναπτυξιακός εκσυγχρονισμός και ο εκσυγχρονισμός της δημοκρατίας, χωρίς τον οποίο είναι χίμαιρα και ματαιοπονία κάθε προσπάθεια για την προώθηση μακροπρόθεσμων ριζικών προοδευτικών αλλαγών.

**4.** Ο ΣΥΡΙΖΑ ΠΡΟΟΔΕΥΤΙΚΗ ΣΥΜΜΑΧΙΑ απευθύνεται στις δυνάμεις της εργασίας, του πολιτισμού, της οικολογίας, των γυναικών, των νέων. Είναι πολιτικός σχηματισμός των εργαζομένων της πόλης και του χωριού, του χεριού και του πνεύματος, και επιδιώκει να εντάξει τα μεσαία και αυτοαπασχολούμενα στρώματα στον αγώνα για τις διαρθρωτικές μεταρρυθμίσεις, για τον εκσυγχρονισμό, τον εκδημοκρατισμό και την ανάπτυξη της χώρας προς όφελος των πολιτών και της κοινωνίας.

Αγωνίζεται να εκφράσει: τις δυνάμεις της διανόησης - στον αγώνα τους για την πολιτιστική αναγέννηση της χώρας. Τους νέους - στον αγώνα τους για ισότιμη συμμετοχή στην κοινωνική ζωή. Τις γυναίκες - στην πάλη τους για ισοτιμία, απελευθέρωση και κατάργηση των ανδροκρατικών σχέσεων. Τις κοινωνικές μειονότητες - εναντίον της κρατικής και κοινωνικής καταπίεσης. Τις οικολογικές δυνάμεις - για μια ανάπτυξη προς όφελος της κοινωνίας, χωρίς καταστροφή του περιβάλλοντος, χωρίς εξάντληση των πόρων της γης, για την ήπια χρήση των ανακαλύψεων της τεχνολογικής και επιστημονικής επανάστασης και τον έλεγχό τους από τις κοινωνικές δυνάμεις της ζωής, της δημοκρατίας και της προόδου.

**5.** Ο ΣΥΡΙΖΑ ΠΡΟΟΔΕΥΤΙΚΗ ΣΥΜΜΑΧΙΑ έχει σχέση διαλόγου με τα κοινωνικά κινήματα, εμπλουτίζει τις επεξεργασίες του από τη δράση τους και σέβεται απολύτως την αυτονομία τους. Ο αγώνας για την κοινωνική πρόοδο και ανάπτυξη συνδέεται άρρηκτα με την πάλη για την αποτροπή της καταστροφής των οικολογικών ισορροπιών, με την πάλη ενάντια σε κάθε αυταρχισμό και άσκηση βίας στις διακρατικές και τις ανθρώπινες σχέσεις.

Πλάι στα κινήματα των συνδικαλισμένων παραγωγών, αναπτύσσονται νέα κοινωνικά κινήματα που αναδεικνύονται σε υποκείμενα της απελευθερωτικής προσπάθειας του ανθρώπου. Η αυτονομία όλων αυτών των κινημάτων από το κράτος και τα κόμματα αποτελεί απαράβατη αρχή μας.

Τα μέλη μας, ως ενεργοί πολίτες, μετέχουν στις συνδικαλιστικές ενώσεις και στα κοινωνικά κινήματα από εσωτερική ανάγκη τους και σύμφωνα με τις προσωπικές αξιολογήσεις τους. Δρουν με γνώμονα τις αρχές και τους σκοπούς αυτών των κινημάτων.

**6.** Ο ΣΥΡΙΖΑ ΠΡΟΟΔΕΥΤΙΚΗ ΣΥΜΜΑΧΙΑ φιλοδοξεί να υπερβεί τους γνωστούς τύπους των συγκεντρωτικών, γραφειοκρατικών και αρχηγικών κομμάτων, των κομμάτων εκλογικής πελατείας, αλλά και το αυταρχικό και έντονα ιεραρχικό πλέγμα πολιτικών σχέσεων και εξουσίας ορισμένων κομμάτων της Αριστεράς και γενικότερα τα "πυραμιδικά" μοντέλα.

Ο ΣΥΡΙΖΑ ΠΡΟΟΔΕΥΤΙΚΗ ΣΥΜΜΑΧΙΑ στηρίζεται στην αυτοοργάνωση των αριστερών και δημοκρατικών πολιτών. Εφαρμόζει την εναλλαγή στις θέσεις ευθύνης, την ανακλητότητα και την λογοδοσία όσων τις κατέχουν. Ενθαρρύνει την οριζόντια επικοινωνία μεταξύ των μελών του, και αξιοποιεί τα ιδιαίτερα ενδιαφέροντα τους στις λειτουργίες του.  Εντάσσει τις νέες δυνατότητες της τεχνολογίας στις διαδικασίες του, διαμορφώνοντας ένα «ψηφιακό κόμμα». Οφείλει καθημερινά να επιβεβαιώνει την αντιστοιχία του με τα οράματα που επαγγέλλεται. Αυτό επιβάλλει την καθιέρωση νέων θεσμών και κανόνων λειτουργίας.